የአቶ አህመድ ናስር የቀብር ስነ ስርዓት በአሶሳ ተፈፀመ
በአሶሳ ስታዲየም ለሰዓታት በህዝቡ ስንብት ከተደረገለት በኋላ በከተማዋ በሚገኝ የሙስሊም መካነ መቃብር ቀብራቸው ተፈፅሟል።በቀብር ስነ ስርዓቱ ላይ ቤተሰቦቻቸውን ጨምሮ ከፍተኛ የፌደራል መንግስት ባለስልጣናት፣ የክልል ርዕሳነ መስተዳድራን እና የከተማው ነዋሪዎች ተገኝተዋል።የአቶ አህመድ አስከሬን ከህንድ ትናንት ማለዳ ላይ ነበር አዲስ አበባ የገባው።ቦሌ አለም አቀፍ አውሮፕላን ማረፊያ ሲደርስ የኢፌዴሪ ፕሬዚዳንት ሙላቱ ተሾመ፣ ጠቅላይ ሚኒስትር ሃይለማርያም ደሳለኝ እና ሌሎች ከፍተኛ የመንግስት ባለስልጣናት አቀባበል አድርገዋል።ለ8 አመታት የቤኒሻንጉል ጉሙዝ ክልልን በርዕሰ መስተዳድርነት የመሩት አቶ አህመድ ናስር ባጋጠማቸው የኩላሊት ህመም ሳቢያ በህንድ ሃገር በህክምና ሲረዱ ቆይተዋል።ከትናንት በስቲያ ሌሊትም በድንገት ከዚህ አለም በሞት ተለይተዋል።በርዕሰ መስተዳድርነት ዘመናቸው የክልሉን ሰላም ከማረጋገጥና ልማት ከማምጣት አንጻር ከፍተኛ ስራን ማከናወናቸው ነው የተነገረው።አቶ አህመድ ባለትዳርና የሁለት ልጆች አባትም ነበሩ።በርዕሰ መስተዳድሩ ሞት የኢፌዴሪ ፕሬዚዳንት ሙላቱ ተሾመ፣ ጠቅላይ ሚኒስትር ኃይለማርያም ደሳለኝ እና ብሔራዊ ክልሎች ሃዘናቸውን በመግለፅ ለቤተሰብ እና ለክልሉ ህዝብ መፅናናትን ተመኝተዋል።(ኤፍ ቢ ሲ) 